Όλγα Φεοντόροβνα (Καικιλία του Μπάντεν)

Η Καικιλία (γερμ. Cäcilie von Baden, 20 Σεπτεμβρίου 1839 - 12 Απριλίου 1891) του Οίκου του Τσέρινγκεν ήταν πριγκίπισσα της Βάδης και με το γάμο της έγινε μεγάλη δούκισσα της Ρωσίας με το ρωσικό Ορθόδοξο όνομα Όλγα Φεοντόροβνα.

Βιογραφία
Η Καικιλία Αυγούστα ήταν το όγδοο παιδί και η τρίτη κόρη του Λεοπόλδου της Βάδης και της Σοφίας, κόρης του Γουσταύου Δ΄ Αδόλφου της Σουηδίας. Φήμες της Αυλής της Βάδης ήθελαν την Καικιλία παιδί ενός Εβραίου τραπεζίτη ονόματι Χάμπερ και την ακολούθησαν σε όλη τη ζωή της.Cockfield, White Crow, p. 9

Έλαβε αυστηρή μόρφωση στη δουκική Αυλή της Βάδης στην Καρλσρούη και έγινε καλλιεργημένη γυναίκα. Το 1857 παντρεύτηκε το Μιχαήλ Νικολάεβιτς, τέταρτο γιο του Νικολάου Α΄ της Ρωσίας. Κατά το γάμο μετεστράφη στην Ορθόδοξη πίστη και έλαβε το όνομα Όλγα Φεοντόροβνα με τον τίτλο της μεγάλης δούκισσας της Ρωσίας. 

Ο γάμος της ήταν μακρύς και ευτυχισμένος, κάτι ασυνήθιστο μεταξύ της ρωσικής αυτοκρατορικής οικογένειας της γενιάς της. Το ζεύγος έμεινε αφοσιωμένο ο ένας στον άλλο παρά τις μεγάλες διαφορές στους χαρακτήρες τους. Μεγάλωσε τα επτά παιδιά της με σιδηρά πυγμή.

Το διάστημα 1862-82 έζησε με το σύζυγό της και τα παιδιά τους στο Νέο Παλάτι Μιχαηλόφσκυ στην Αγία Πετρούπολη, στις όχθες του ποταμού Νέβα, ενώ περνούσαν τα καλοκαίρια στο Μιχαϊλόφσκογιε στο Πέτερχοφ και στη Γκρουσέφσκα στην Ουκρανία. Το 1862 ο Αλέξανδρος Β΄ όρισε τον αδελφό του, Μιχαήλ, κυβερνήτη του Καυκάσου, και η οικογένεια μετακόμισε στο Παλάτι του Αντιβασιλέα (πλέον Εθνικό Παλάτι Νέων και Παίδων) στην Τιφλίδα και στο Παλάτι Βοροντσόφ στην Αλούπκα. 

Ήταν σφοδρή υποστηρίκτρια των πρωτοβουλιών διακυβέρνησης του συζύγου της στην περιοχή και έκανε πολλές ευεργεσίες, ιδιαίτερα στην εκπαίδευση των γυναικών. Το 1882, με την άνοδο του ανιψιού του, Αλεξάνδρου Γ΄, στο θρόνο, ο Μιχαήλ παύθηκε από κυβερνήτης του Καυκάσου και ορίστηκε πρόεδρος του αυτοκρατορικού συμβουλίου, έτσι η οικογένεια μετακόμισε πίσω στην αυτοκρατορική Αυλή της Αγίας Πετρούπολης. Με ισχυρή προσωπικότητα και κοφτερή γλώσσα, η Όλγα Φεοντόροβνα δεν ήταν δημοφιλές μέλος της Αυτοκρατορικής Οικογένειας· την αποκαλούσαν κοροϊδευτικά "Frau Haber" (Κυρία Χάμπερ) και ο Αλέξανδρος Γ΄, που δεν τη συμπαθούσε, "θεία Χάμπερ", τονίζοντας τη φήμη για την καταγωγή της και αποδεικνύοντας τον αντισημιτισμό της οικογένειας Ρομανώφ. 

Πέρασε τα τελευταία έτη της ζωής της ταξιδεύοντας συχνά, προσπαθώντας να βρει αναψυχή από την ελαττωματική υγεία της. Μετά από τα νέα για το μοργανατικό γάμο του δεύτερου γιου της, αρρώστησε και ταξίδεψε με το τραίνο προς την Κριμαία για να αναρρώσει. Απεβίωσε από καρδιακή προσβολή σε ηλικία 51 ετών, ενώ περνούσε από το Χάρκοβο. Ενταφιάστηκε στο Φρούριο Πέτρου και Παύλου στην Αγία Πετρούπολη.

Οικογένεια
Παντρεύτηκε το 1857 τον 3o εξάδελφό της,Καρολίνα του Παλατινάτου-Τσβάιμπρυκεν > Αμαλία της Έσσης-Ντάρμστατ > Φρειδερίκη της Βάδης > Σοφία της Σουηδίας > Καικιλία της Βάδης και Καρολίνα του Παλατινάτου-Τσβάιμπρυκεν > Φρειδερίκη Λουίζα της Έσσης-Ντάρμστατ > Φρειδερίκος Γουλιέλμος Γ΄ της Πρωσίας > Καρλόττα της Πρωσίας > Μιχαήλ Νικολάγιεβιτς της Ρωσίας. Μιχαήλ Νικολάεβιτς της Ρωσίας, και είχε επτά τέκνα:
 Νικόλαος (1859 - 1919), Μέγας Δούκας της Ρωσίας, εκτελέστηκε από τους Μπολσεβίκους.
 Αναστασία (1860 - 1922), παντρεύτηκε το Φρειδερίκο Φραγκίσκο Γ΄ του Μεκλεμβούργου-Σβερίν.
 Μιχαήλ (1861 - 1929), Μέγας Δούκας της Ρωσίας, παντρεύτηκε μοργανατικά τη Σοφία του Μέρενμπεργκ.
 Γεώργιος (1863 - 1919), Μέγας Δούκας της Ρωσίας, παντρεύτηκε τη Μαρία της Ελλάδας και της Δανίας, εκτελέστηκε από τους Μπολσεβίκους.
 Αλέξανδρος (1866 - 1933), Μέγας Δούκας της Ρωσίας, παντρεύτηκε τη Ξένια Αλεξάνδροβνα της Ρωσίας.
 Σέργιος (1869 - 1918), Μέγας Δούκας της Ρωσίας, εκτελέστηκε από τους Μπολσεβίκους.
 Αλέξιος (1875 - 1895), Μέγας Δούκας της Ρωσίας, πέθανε από φυματίωση.

 Πρόγονοι 

 Παραπομπές 

Πηγές
 Beéche, Arturo. The Grand Dukes, Eurohistory, 2010. ISBN 978-0-9771961-8-0
 Alexander, Grand Duke of Russia, Once a Grand Duke, Cassell, London, 1932.
 Cockfield, Jamie H, White Crow, Praeger, 2002, ISBN 0-275-97778-1
 King, Greg, Wilson, Penny. Gilded Prism, Eurohistory, 2006, ISBN 0-9771961-4-3
 Perry, John and Pleshakov, Konstantin. The Flight of the Romanovs, Basic Books, 1999, ISBN 0-465-02462-9.
 Zeepvat, Charlotte. The Camera and the Tsars, Sutton Publishing, 2004, ISBN 0-7509-3049-7.

Εξωτερικοί σύνδεσμοι


Κατηγορία:Γερμανοί ευγενείς
Κατηγορία:Οίκος του Τσέρινγκεν
Κατηγορία:Πριγκίπισσες της Γερμανίας
Κατηγορία:Πριγκίπισσες της Βάδης
Κατηγορία:Οίκος Ρομάνοφ
Κατηγορία:Μεγάλες Δούκισσες της Ρωσίας